弟得臣殿丞簽判越州
作者：梅堯臣
朝代：宋

paragraphs: 再爲會稽行，聊問會稽美。
禹穴遷所探，秦望斯所紀。
年代已浸深，書碑必亡矣。
剡溪有樵風，其事恐非是。
買臣千載後，得無負薪子。
黄庭昔換鵝，道士儻不死。
行當訪其真，願以鵝報爾。
慎勿笑我癡，萬事難可擬。
摘筍復盈檐，緡魚新出水。
此又食之珍，因書悉條理。